*Hautausmaalla-kirjoituskilpailu 1.2.–30.9.2024*

Kilpailuun lähetettävän tarinan ympäristönä voi olla olemassa olevan tai kuvitteellisen, kirkollisen tai tunnustuksettoman ihmisten tai eläinten hautausmaan lisäksi esimerkiksi joukkohauta, uurnalehto, hautakivien veistämö tai ruumisarkkuverstas. Hautausmaa voi olla tarinassa kävelyretken kohde, tutkimuskohde, kuolleiden muistelupaikka tai elävien kohtaamispaikka, pelon tai surun näyttämö. Aiheen voi tulkita myös symbolisesti tunteiden tai menneisyyden hautaamisena. Kaunokirjallinen genre on vapaa, ja aihe sopii esimerkiksi kauhufantasiaan tai rikostarinaan.

OSALLISTUMISOHJEET

Kilpailuun osallistutaan **suomenkielisellä** novellilla.

Tekstin tulee olla **aiemmin julkaisematon**.

Kukin kirjoittaja voi osallistua kilpailuun **yhdellä tekstillä**, jonka **enimmäispituus** on 15 000 merkkiä (ilman välilyöntejä), käytännössä max 8 A4-sivua.

Tekstin **tiedostomuodon** tulee olla RTF, Word tai Open Document.

**Tekstitiedostot lähetetään** 30.9.2024 mennessä sähköpostin liitteenä osoitteeseen kilpailu@reunalla.fi. Tiedostossa ei saa olla kirjoittajan nimeä.

**Yhteystiedot** – kirjoittajan nimi, postitusosoite, sähköposti ja puhelinnumero – voivat olla joko sähköpostin saatteessa tai erillisenä tiedostona.

Kilpailun **järjestäjä** on Kymi Libri -kirjamessujen kannatusyhdistys PRO Kaakon kirjamessut ry. Teksteistä koottavan antologian julkaisee Reuna Publishing House Oy. Osallistumalla kilpailuun kirjoittaja antaa luvan toimittaa teksti ja julkaista se oikealla nimellä tai kirjailijanimellä antologiassa.

Kirjoituskilpailun esiraadin muodostavat kirjailija, kirjoitusohjaaja **Irja Sinivaara**, kustantaja-kirjailija **Olli Sarpo** ja kouvolalainen kulttuurivaikuttaja **Jukka Vartiainen**. Raati valitsee 20–30 tekstiä *Hautausmaalla*-antologiaan ja niiden joukosta kuuden ehdokkaan shortlistin, josta teologian tohtori **Timo Pokki** valitsee kilpailun voittajan.

Antologiaan valittujen tekstien kirjoittajat saavat tiedon sähköpostilla 31.1.2025 mennessä. Tekstit toimitetaan keväällä 2025 ja kirjoittajille lähetetään kirjan tekijänkappale kesäkuussa. Kaikille kilpailuun osallistuneille ei ilmoiteta henkilökohtaisesti päätöksistä.

Kuusi voittajaehdokasta julkistetaan 1.5.2025. Voittaja julkistetaan kesän 2025 kirjamessuilla Myllykoskella (Kouvola). Voittajaehdokkaille korvataan matkat kirjamessuille. He saavat lahjakortit kirjakauppaan ja voittaja lisäksi 500 euron rahapalkinnon.

Lisätiedot:

PRO Kaakon kirjamessut ry / tuottaja Tarja Tornaeus puh. 0500 610762, tarja.tornaeus@reunalla.fi